《烛影摇红 上巳同半塘、南禅登江亭》
清代·朱祖谋

残墨山容，为谁青到钩帘处。荻芽平岸乳禽喧，依旧湔兰路。

消送流光过羽。冷禅天、丛铃碎杵。芳游何在，清角无端，吹愁如许。

春尽天涯，茂园心醉思归赋。好天良夜旧东风，谁信啼鹃苦。

欲采蘋花寄与。绿窗深、心期又误。危阑休倚，乱掩斜阳，浮云无数。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。